**KLAIPĖDOS MIESTO SAVIVALDYBĖS TARYBA**

**KLAIPĖDOS MIESTO AKADEMINIŲ REIKALŲ TARYBOS PRIE KLAIPĖDOS MIESTO SAVIVALDYBĖS TARYBOS POSĖDŽIO PROTOKOLAS**

**2017-01-20** Nr. **TAR1-8**

Posėdis įvyko 2017 m. sausio 12 d. (15.30 – 16.00)

Posėdžio pirmininkas KMART pirmininko pav. Gražina Markvaldienė, Klaipėdos valstybinės kolegijos direktorė

Posėdžio sekretorius Jurgita Činauskaitė–Cetiner, Jaunimo reikalų koordinatorė.

Dalyvavo: prof. Elvyra Acienė, Indrė Butenienė, Nijolė Laužikienė, doc. dr. Angelė Lileikienė, Gražina Markvaldienė, Jolanta Mileškienė, Violeta Petrušienė, Vilija Prižgintienė, prof. Jonas Sąlyga, Vilhelmas Simėnas, Lina Skrupskelienė, Eglė Zalatoriūtė

Svečiai: Viktorija Palubinskienė

DARBOTVARKĖ:

1. Dėl stipendijų gabiems ir talentingiems Klaipėdos aukštųjų mokyklų 1 kurso studentams skyrimo kriterijų ir tvarkos
2. Dėl atstovo delegavimo į 2017 m. jaunimo projektų vertinimo komisiją (pranešėja J. Činauskaitė-Cetiner)
3. Kiti klausimai

1. SVARSTYTA. Dėl stipendijų gabiems ir talentingiems Klaipėdos aukštųjų mokyklų 1 kurso studentams skyrimo kriterijų ir tvarkos

Kalbėjo G. Markvaldienė, J. Činauskaitė-Cetiner (1 priedas), E. Zalatoriūtė, prof. E. Acienė, I. Butenienė, doc. dr. A. Lileikienė, N. Laužikienė, V. Simėnas, A. Mileška, V. Palubinskienė.

J. Činauskaitė-Cetiner pristatė Klaipėdos m. savivaldybės koncepciją šiuo klausimu:

* prioritetas turi būti teikiamas tiems studentams, kurie ketina studijuoti tose studijų kryptyse, kuriose prioritetai numatyti Klaipėdos miesto strateginiuose dokumentuose. Šiuo metu Klaipėdos miestui aktualios šios studijų kryptys ir programos:

1. inžinerijos studijų krypčių grupės;
2. technologijų studijų krypčių grupės;
3. menų studijų krypčių grupės
4. sporto pedagogikos studijų programą

* prioritetai studijų kryptims galėtų būti peržiūrimi kasmet arba pagal realius poreikius.

G. Markvaldienė pasiūlė:

* skirti stipendijų skaičiaus kvotas kiekvienai aukštajai mokyklai pagal studijų kryptis, atitinkančias Savivaldybės nustatytas prioritetines miesto raidos sritis, vadovaujantis stojančiųjų per LAMABPO į pirmos pakopos studijų programas statistika, nes tai oficialūs ir tikslūs duomenys. Klaipėdos m. savivaldybės sudarytai komisijai teikti stipendijų panaudojimo ataskaitas;
* stipendijas I kurso studentams teikti 2 kartus: pirmą kartą remiantis stojamojo balo rezultatais, kurie atspindi pasiekimus mokykloje; antrą kartą už I kurse, I semestre pasiektus rezultatus.

I. Butenienė akcentavo, kad stipendijų paskirtis yra pritraukti jaunimą studijuoti į Klaipėdos miestą. Tai idėjai pritarė ir prof. E. Acienė ir atkreipė dėmesį, kad šią informaciją reiktų pradėti viešinti kuo anksčiau, kai aukštosios mokyklos pristato save įvairiuose renginiuose ar bendrojo ugdymo mokyklose.

Doc. dr. A. Lileikienė atkreipė dėmesį, kad būtų tikslinga sudaryti trišalę sutartį ir įvesti tam tikrus įsipareigojimus asmenims, gaunantiems stipendijas (pvz. atlikti praktiką tam tikroje įstaigoje, įsipareigoti tam tikrą metų skaičių dirbti nurodytoje įstaigoje)

E. Zalatoriūtė dar kartą atkreipė dėmesį, kad svarbiausi kriterijai neturėtų būti tik akademiniai įvertinimai, nes ne visi gerai besimokantys yra talentingi ir gabūs.

N. Laužikienė atkreipė dėmesį į šiuos svarbius dalykus:

* įvertinti miesto strateginius prioritetus ir, atsižvelgiant į tai formuoti stipendijų prioritetus tam tikrose studijų kryptyse ar programose (pritarė anksčiau įvardintoms J. Činauskaitės-Cetiner kryptims ir programoms);
* įvertinti, kokį būsimą studentą norime pritraukti: gabų ir talentingą, ar tik gerai besimokantį.
* įvertinti, ar kvotų įvedimas aukštosioms mokykloms būtų tikslingas ir pagal kokius kriterijus tai turėtų įvykti;
* reiktų ne tik formaliai įsteigti ir išdalinti stipendijas, bet ir nuolat palaikyti ryšį bei kontaktą su asmenimis, kurie gaus tas stipendijas.

V. Simėnas atkreipė dėmesį, jog kvotų įvedimas aukštosioms mokykloms gali iššaukti konkurenciją ir turėti neigiamų pasekmių. Kai kuriose mokyklose gali būti itin daug gabių ir talentingų asmenų, o kai kuriose ne, tačiau turėdama kvotą ta mokykla vis tiek turės priimti ir ne itin gabius ar talentingus asmenis. Jis siūlo daryti atvirą konkursą.

G. Markvaldienė atkreipė dėmesį, kad nors kitiems metams siūlomi 4 studijų krypčių prioritetai yra tikrai svarbūs, ateityje nepamiršti studijų krypčių, orientuotų į paslaugų sferą.

A. Mileška ir V. Palubinskienė dar kartą atkreipė dėmesį, kad informacija apie galimybę gauti stipendiją turi būti kuo greičiau viešinama įvairiais viešinimo kanalais.

G. Markvaldienė apibendrindama diskusijas, pasiūlė KMART nariams sudaryti šiam klausimui darbo grupę, kuri parengtų preliminarų stipendijų skyrimo aprašą, pristatytų jį KMART ir 2017 m. kovo mėn. Savivaldybės Tarybai parengtų atitinkamą sprendimo projektą.

Į darbo grupę buvo pasiūlyti: E. Zalatoriūtė, prof. E. Acienė, G. Markvaldienė ir J. Činauskaitė-Cetiner.

KMART nariai išreiškė pageidavimą, kad Klaipėdos m. savivaldybės administracija kuo greičiau suformuotų informacinę žinutę dėl stipendijų skyrimo, kurią būtų galima vieningai skleisti per įvairius viešinimo kanalus.

NUTARTA:

1. Sudaryti darbo grupę dėl stipendijų gabiems ir talentingiems Klaipėdos aukštųjų mokyklų 1 kurso studentams skyrimo tvarkos aprašo parengimo.
2. Į šią darbo grupę deleguoti 3 KMART narius: E. Zalatoriūtė, prof. E. Acienė, ir G. Markvaldienė bei Klaipėdos m. savivaldybės administracijos jaunimo reikalų koordinatorę J. Činauskaitė-Cetiner.
3. Įpareigoti darbo grupę iki vasario mėn. vidurio parengti Stipendijų gabiems ir talentingiems Klaipėdos aukštųjų mokyklų 1 kurso studentams skyrimo tvarkos aprašo projektą ir pristatyti jį KMART posėdyje.
4. Įpareigoti KMART J. Činauskaitė-Cetiner kuo skubiau suderinti su Klaipėdos m. savivaldybės administracija informacinę žinutę dėl stipendijų skyrimo, kurią būtų galima vieningai skleisti per įvairius viešinimo kanalus, ir pateikti ją KMART nariams el. paštu.

2. SVARSTYTA. Dėl atstovo delegavimo į 2017 m. jaunimo projektų vertinimo komisiją (pranešėja J. Činauskaitė-Cetiner)

Kalbėjo: J. Činauskaitė-Cetiner (2 priedas), prof. E. Acienė, G. Markvaldienė.

Buvo pasiūlyta Dariaus Rekio, Klaipėdos universiteto Studentų reikalų skyriaus vedėjo kandidatūra, kadangi jis jau buvo deleguotas ir į 2016 m. jaunimo projektų vertinimo komisiją ir savo pareigas joje atliko nepriekaištingai. Kitų pasiūlymų nebuvo pateikta.

NUTARTA:

1. Į 2017 m. jaunimo projektų vertinimo komisiją deleguoti Darių Rekį, Klaipėdos universiteto Studentų reikalų skyriaus vedėją.

2. Įpareigoti KMART pirmininko pav. Gražiną Markvaldienę apie KMART atstovo delegavimą informuoti Jaunimo reikalų tarybą.

3. SVARSTYTA. Kiti klausimai

Kitų klausimų pateikta nebuvo.

|  |  |
| --- | --- |
| Posėdžio pirmininkas | Gražina Markvaldienė |
|  | |
| Posėdžio sekretorius | Jurgita Činauskaitė-Cetiner |